RO Jurnalul Oficial al Uniunii Europene C 62/6

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2008/C 62/06)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„ROGAL ŚWIĘTOMARCIŃSKI”

NR. CE: PL/IGP/005/0584/28.12.2006

IGP ( X ) DOP ( )

1. Denumire:

„Rogal świętomarciński”

Denumirea de „rogal świętomarciński” respectă cerințele articolului 2 alineatul (2) din Regulamentul (CE) nr. 510/2006 și este denumirea utilizată în mod obișnuit pentru a descrie un croasant produs în orașul Poznań, capitala regiunii Wielkopolska, și în alte câteva localități învecinate. Denumirea acestui produs de patiserie derivă din tradiția de a coace și consuma acest produs în ziua de Sfântul Martin (11 noiembrie), umplutura sa specifică fiind proprie zonei în cauză.

2. Statul membru sau țara terță:

Polonia

3. Descrierea produsului agricol sau alimentar:

3.1. Tipul produsului:

Clasa 2.4: Produse de panificație, patiserie, cofetărie, biscuiți și alte produse de brutărie

3.2. Descrierea produsului căruia i se aplică denumirea de la punctul 1:

„Rogal świętomarciński” este un croasant acoperit cu glazură și presărat cu nuci tocate. Secțiunea sa transversală are o formă ovală. Greutatea sa poate varia între 200 și 250 g. Acesta poate fi introdus într-un pătrat de circa 14 × 14 cm, cu o înălțime în partea cea mai groasă de circa 7 cm și cu o lățime de circa 10 cm. Culoarea crustei variază de la auriu închis la maro deschis. Aluatul are o culoare crem, iar umplutura variază între bej deschis și bej închis. Aluatul copt are o consistență elastică, este de tip foitaj și prezintă o secțiune transversală poroasă, cu mai multe straturi vizibile. Aproape de mijloc, foile de aluat alternează cu o umplutură de semințe de mac. În mijloc, plăcinta prezintă o umplutură din semințe de mac, care este umedă la atingere. Gustul și mirosul caracteristice — dulce și cu o ușoară aromă de migdale — se datorează ingredientelor pe care le conține: aluatul cu drojdie și umplutura din semințe de mac.

3.3. Materii prime:

Ingredientele necesare pentru prepararea produsului „rogal świętomarciński” sunt următoarele:

— Pentru aluat: făină de grâu, margarină, lapte, ouă, zahăr, drojdie, sare, aromă de lămâie.

— Pentru umplutură: semințe albe de mac, zahăr, pesmet, emulsie de ouă, margarină, stafide, nuci, fructe în sirop sau fructe confiate (cireșe, pere, coajă de portocală), aromă de migdale.

— Alte ingrediente/strat decorativ: glazură, nuci tocate.

Făina trebuie să conțină peste 27 % gluten elastic. Acesta facilitează întinderea aluatului și obținerea consistenței caracteristice de foitaj, după ce aluatul a fost uns cu margarină și întins.

3.4. Hrană pentru animale (numai pentru produsele de origine animală):

—

3.5. Etape specifice de producție care trebuie respectate în aria geografică identificată:

— Prepararea aluatului cu drojdie

— Prepararea aluatului de croasant

— Prepararea umpluturii din semințe de mac

— Umplerea și modelarea în formă de semilună

— Coacerea

— Decorarea.

3.6. Norme specifice privind felierea, raderea, ambalarea etc.:

—

3.7. Norme specifice privind etichetarea:

Produsul „rogal świętomarciński” poate fi vândut fără ambalaj. În cazul în care se utilizează un ambalaj, pe eticheta produsului „rogal świętomarciński” trebuie să se menționeze atât simbolul indicației geografice protejate, cât și cuvintele „Indicație geografică protejată”.

4. Scurtă descriere a ariei geografice:

Orașul Poznań, astfel cum este definit de granițele sale administrative, districtul Poznań și următoarele districte ale voievodatului Wielkopolskie:

Chodzieski

Czarnkowski

Gnieźnieński

Gostyński

Grodziski

Jarociński

Orașul și districtul Kalisz

Kolski

Orașul și districtul Konin

Kościański

Krotoszyński

Orașul și districtul Leszno

Nowotomyski

Obornicki

Ostrowski

Pilski

Pleszewski

Rawicki

Słupecki

Szamotulski

Śremski

Średzki

Wągrowiecki

Wolsztyński

Wrzesiński.

5. Legătura cu aria geografică:

5.1. Specificitatea ariei geografice:

Denumirea acestui produs derivă din tradiția de a coace și a consuma acest produs de patiserie, cu umplutura sa specifică, de Sfântul Martin (11 noiembrie). Acest obicei își are originea în orașul Poznań și în împrejurimile acestuia.

Festivitățile din ziua de Sfântul Martin datează din secolul al XVI-lea și sunt legate de sfârșitul sezonului agricol din anul respectiv. Strada principală din Poznań poartă numele Sfântului Martin, iar festivitățile organizate în onoarea acestuia au loc în fiecare an și constituie o parte integrantă a patrimoniului întregii comunități a orașului.

Renumele produsului „rogal świętomarciński” a fost consacrat de cofetarii și brutarii din Poznań, capitala regiunii Wielkopolska, și din împrejurimi. Încă de acum 150 de ani, brutarii obișnuiau să ofere acest produs locuitorilor orașului în ziua de Sfântul Martin. Tradiția s-a răspândit și în districtele învecinate ale voievodatului Wielkopolskie.

Cu trecerea timpului, achiziționarea produsului „rogal świętomarciński” a devenit posibilă pe tot parcursul anului, însă producerea și consumul acestuia continuă să fie concentrate în jurul sărbătorii Sfântului Martin.

5.2. Specificitatea produsului:

Caracteristicile tipice ale „rogal świętomarciński” se datorează cunoștințelor și competențelor producătorilor, care coc produsul conform unui caiet de sarcini. Acest produs are o calitate aparte care se datorează aspectului său exterior, formei, gustului, mirosului, precum și utilizării unui ingredient special pentru umplutură, și anume semințe albe de mac.

Se utilizează un aluat de tip foitaj pe bază de drojdie. Acest aluat, după ce a crescut și s-a răcit, se întinde cu margarină până când se formează un aluat pentru croasant care, în timpul coacerii, dobândește o structură ușoară, de tip foitaj. Potrivit rețetei (cunoscută sub denumirea de „de trei ori trei”), două treimi din aluat se ung cu un strat de margarină, aluatul fiind apoi împăturit în trei, astfel încât se vor obține trei straturi de aluat intercalate cu două straturi de grăsime. Aluatul se întinde și se împăturește încă de două ori „în trei” sau o singură dată „în patru”. Astfel se obține structura de straturi caracteristică aluatului de croasant.

Umplutura de semințe albe de mac, la care se adaugă aroma de migdale, reprezintă elementul care face ca produsul de patiserie denumit „rogal świętomarciński” să se distingă în mod clar de alte produse dulci de patiserie. Semințele albe de mac sunt un ingredient foarte deosebit și rar.

Următoarele elemente sunt esențiale pentru a conferi produsului caracterul său excepțional:

— aluatul de tip foitaj, cu structura sa de straturi, care conține următoarele ingrediente: făină de grâu, margarină, lapte, ouă, zahăr, drojdie, sare, aromă de lămâie,

— umplutura compusă în primul rând din semințe albe de mac, la care se adaugă: zahăr, pesmet de biscuiți, emulsie de ouă, margarină, stafide, nuci, fructe în sirop sau fructe confiate (cireșe, pere, coajă de portocală) și aromă de migdale,

— metoda de împăturire a aluatului, umplerea acestuia cu pasta din semințe de mac, decorarea sa cu glazură și presărarea de nuci tocate influențează, de asemenea, forma finală unică și aspectul general al produsului.

Combinația dintre aceste ingrediente și aluatul specific de tip foitaj îi conferă produsului „rogal świętomarciński” caracterul unic și excepțional.

5.3. Legătura cauzală dintre zona geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Istoricul, tradiția de coacere și reputația produsului „rogal świętomarciński”

Acest produs s-a bucurat timp de cel puțin 150 de ani de o popularitate constantă și un succes continuu în orașul Poznań. Pentru locuitorii din Poznań, precum și pentru vizitatorii acestui oraș de pe malul râului Warta, produsul este asociat cu festivitățile organizate cu ocazia sărbătorii Sfântului Martin, pe 11 noiembrie. Numeroasele legende și tradiții legate de începuturile acestei metode de coacere a acestui produs de patiserie reprezintă o altă mărturie a renumelui său.

Potrivit uneia dintre aceste legende, primul care a preparat „rogal świętomarciński” în orașul Poznań a fost patisierul Józef Melzer, care și-a încurajat angajatorul să prepare croasante și să le distribuie persoanelor sărace din oraș. Se spune că această idee i-ar fi venit în noiembrie 1891, după ce ar fi ascultat predica preotului Jan Lewicky de la parohia Sfântului Martin, care i-a îndemnat pe credincioși la celebrarea patronului parohiei, care simboliza dragostea de aproape și era, de asemenea, protectorul brutarilor, printr-un gest de mizericordie față de săracii orașului Poznań.

Și forma croasantului își are obârșia în tradiție. Originea sa datează de pe vremea victoriei obținute de regele Jan III Sobieski asupra turcilor, la porțile Vienei. În 1683, regele Jan III Sobieski al Poloniei a capturat multe steaguri turcești, pe care figura o semilună; această formă a servit drept model pentru prepararea croasantului „rogal świętomarciński”, în cinstea acelei victorii. Potrivit unei alte legende din Poznań, forma plăcintei ar face aluzie la potcoava pierdută a calului Sfântului Martin.

Mențiunea cea mai îndepărtată a acestor produse de patiserie preparate în ziua de Sfântul Martin figurează într-un anunț publicat în Gazeta Wielkiego Księstwa Poznańskiego (Gazeta Marelui Ducat de Poznań) din 10 noiembrie 1852, prin care patiseria deschisă cu trei ani în urmă pe strada Wrocławska din Poznań de către Anton Pfitzner anunța următoarele:

„Mâine, joi, se vând croasante umplute, la diverse prețuri, la patiseria Anton Pfitzner de pe strada Wrocławska.”

Prima utilizare înregistrată în izvoare istorice a denumirii de „rogal świętomarciński” poate fi găsită într-un anunț publicat într-un ziar din data de 11 noiembrie 1860.

După cel de-al Doilea Război Mondial, tradiția a fost continuată de patisieri și brutari privați din orașul Poznań. Decretul din 3 ianuarie 1946 privind naționalizarea nu cuprindea și micile întreprinderi artizanale. În acea perioadă s-a modificat compoziția umpluturii plăcintei. Dată fiind greutatea cu care se procurau materiile prime, ingredientele utilizate pentru prepararea unei paste de migdale erau practic de negăsit, astfel încât patisierii și brutarii au început să le înlocuiască cu o umplutură din semințe albe de mac.

Începând cu anii '60, în ziare se anunța în mod regulat cantitatea de croasante consumate de cetățenii din Poznań la data de 11 noiembrie. Datorită acestei surse de informație, se știe astăzi că consumul de croasante a crescut de la numai cu câteva tone la începutul anilor '60 la circa 42,5 tone în 1969. În prezent, producătorii din Poznań vând în medie 250 de tone de croasante cu ocazia sărbătorii Sfântului Martin, în timp ce vânzările anuale însumează 500 de tone în regiunea respectivă.

„Rogal świętomarciński” a devenit un simbol al orașului Poznań, fiind oferit vizitatorilor oficiali ai orașului. În anul 2004, acest produs a obținut un premiu din partea Oficiului Național de Turism din Polonia, fiind descris după cum urmează:

„… produs tradițional de patiserie, preparat după o rețetă unică numai în orașul Poznań, cu ocazia sărbătorii Sfântului Martin …”

Această informație stă mărturie a reputației acestui produs specific și a asocierii sale indisolubile cu orașul Poznań și cu întreaga regiune.

Trimitere la publicarea caietului de sarcini:

http://www.bip.minrol.gov.pl/strona/DesktopDefault.aspx?TabOrgId=1620&LangId=0

(1) JO L 93, 31.3.2006, p. 12.